Corrie Pretorius gevonnisCorrie Pretorius vroeër in die Groblersdal-landdroshof. (Foto: Tania Heyns / Maroela Media) Corrie Pretorius, die man wat ’n tienerseun verlede jaar by ’n kitskosrestaurant aangerand het, moet minstens ses maande tronkstraf uitdien óf ’n boete van R12 000 betaal. Pretorius is in die Groblersdal-landdroshof gevonnis, waar hy vroeër skuldig gepleit het op aanklagte van aanranding met die doel om ernstig te beseer. “Die beskuldigde het skuldig gepleit en toon berou,” het Mashudu Malabi-Dzhangi, woordvoerder van die Nasionale Vervolgingsgesag, gesê. “Die staatsadvokaat, adv. Billy Mudavhi, het in die hof aangevoer dat die oortreding ernstig is en van openbare belang is. Hy het verder gevra vir direkte tronkstraf. Die landdros het Pretorius ’n boete van R12 000 opgelê, of 12 maande tronkstraf, waarvan die helfte vir vyf jaar opgeskort is. Hy is ook onbevoeg verklaar om ’n vuurwapen te besit.” Malabi-Dzhangi glo die vonnis sal ŉ sterk boodskap na buite uitstuur. Pretorius is strafregtelik vervolg nadat hy en ŉ tienerseun (16) in Junie verlede jaar in ŉ stryery by ŉ kitskosrestaurant op Groblersdal betrokke geraak het. ŉ Video van die voorval is destyds wyd op sosiale media gedeel. Hy is aanvanklik ook aangekla van die rig van ŉ vuurwapen, maar die staat dié klag teruggetrek aangesien daar nie voldoende bewyse was om hom daaraan skuldig te bevind nie.